CELEX: 32012D0007(01)
Language: sk
Date: 2012-04-26 00:00:00
Title: 2012/258/EÚ: Rozhodnutie Európskej centrálnej banky z  26. apríla 2012 , ktorým sa mení a dopĺňa rozhodnutie ECB/2010/22 o konaní o udelenie akreditácie kvality výrobcom eurobankoviek (ECB/2012/7)

15.5.2012   
            
            
               SK
            
            
               Úradný vestník Európskej únie
            
            
               L 126/13
            
         ROZHODNUTIE EURÓPSKEJ CENTRÁLNEJ BANKY
   z 26. apríla 2012,
   ktorým sa mení a dopĺňa rozhodnutie ECB/2010/22 o konaní o udelenie akreditácie kvality výrobcom eurobankoviek
   (ECB/2012/7)
   (2012/258/EÚ)
   RADA GUVERNÉROV EURÓPSKEJ CENTRÁLNEJ BANKY
   so zreteľom na Zmluvu o fungovaní Európskej únie, a najmä na jej článok 128 ods. 1,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 16,
   so zreteľom na rozhodnutie ECB/2010/22 z 25. novembra 2010 o konaní o udelenie akreditácie kvality výrobcom eurobankoviek (1), a najmä na jeho článok 2 ods. 4 a články 7 a 10,
   keďže:
   
               (1)
            
            
               V súlade s článkom 12.1 odsekom 2 Štatútu Európskeho systému centrálnych bánk a Európskej centrálnej banky Rada guvernérov udelila Výkonnej rade právomoc rozhodovať o akreditáciách podľa článku 2 ods. 4 rozhodnutia ECB/2010/22.
            
         
               (2)
            
            
               Postup udeľovania, obnovovania a predlžovania platnosti akreditácie kvality, ktorý je ustanovený v rozhodnutí ECB/2010/22 by sa mal zmeniť a doplniť tak, aby bolo možné spracovať žiadosti o akreditáciu kvality rýchlejšie, a tým zabezpečiť včasné udeľovanie, obnovovanie alebo predlžovanie platnosti akreditácií a zmierniť administratívnu záťaž Výkonnej rady Európskej centrálnej banky (ECB).
            
         
               (3)
            
            
               Z toho dôvodu by Výkonná rada mala mať možnosť preniesť právomoc prijímať rozhodnutia týkajúce sa bežných akreditácií na jedného alebo viacerých svojich členov. Prenesenie právomoci sa však nebude týkať právomoci udeľovať výnimky, zamietnuť žiadosť o akreditáciu, pozastaviť alebo odňať akreditácie.
            
         
               (4)
            
            
               Rozhodnutie ECB/2010/22 by sa preto malo zmeniť a doplniť zodpovedajúcim spôsobom,
            
         PRIJALA TOTO ROZHODNUTIE:
   Článok 1
   Zmena a doplnenie
   Článok 2 ods. 4 rozhodnutia ECB/2010/22 sa nahrádza takto:
   
      „4.   Výkonná rada má právomoc prijímať všetky rozhodnutia týkajúce sa akreditácie kvality výrobcu, pričom prihliada na názory Výboru pre bankovky a o svojich rozhodnutiach informuje Radu guvernérov. Výkonná rada môže rozhodnúť o prenesení právomoci udeľovať, obnovovať a predlžovať platnosť takejto akreditácie podľa článku 3 ods.4, článku 4 ods. 3 a článkov 7 a 10 na jedného alebo viacerých svojich členov.“
   
   Článok 2
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
   
      Vo Frankfurte nad Mohanom 26. apríla 2012
      
         
            Prezident ECB
         
         Mario DRAGHI
      
   
   
      (1)  Ú. v. EÚ L 330, 15.12.10, s. 14.